text: Folder fik gang i generte voksne 
  17 oktober 2011 kl. 16.08
  Voksne skal være bedre til at blande sig, når der er mistanke om seksuelle overgreb på børn. Det har Hedensted succes med.
  Ofte holder voksne sig tilbage med at henvende sig til politi eller kommune, når de får mistanke til at noget er galt. 
  I pædofili-sagen fra Esbjerg, hvor en 40-årig mand udnyttede 10 børn seksuelt, fik kommunen ikke en eneste henvendelse fra bekymrede borgere.
  I Hedensted er sagen dog en anden. Her har kommunen lavet en folder til borgerne med information om, hvad de skal gøre, hvis et barn har brug for hjælp. 
  Det har betydet mange flere henvendelser om krænkelser af børn til kommunen.
  
  Antallet stiger hvert år
  Hedensted kommune lavede folderen i 2007, for at komme det nedtyssede emne til livs. Siden da er antallet af henvendelser til kommunen steget markant hvert år.
  Siden 2007 er underretningerne steget fra 50 til godt 300.
  